/* KOM/2011/0589 lopullinen - 2009/0035 (COD) */ KOMISSION TIEDONANTOEUROOPAN PARLAMENTILLEEuroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisessä käsittelyssä vahvistama kanta Euroopan parlamentin ja neuvoston direktiivin antamiseksi yhtiömuodoltaan tietynlaisten yhtiöiden tilinpäätöksistä annetun neuvoston direktiivin 78/660/ETY muuttamisesta mikroyhteisöjen osalta





2009/0035 (COD) KOMISSION TIEDONANTO EUROOPAN PARLAMENTILLE Euroopan unionin toiminnasta tehdyn sopimuksen 294 artiklan 6 kohdan mukaisesti neuvoston ensimmäisessä käsittelyssä vahvistama kanta Euroopan parlamentin ja neuvoston direktiivin antamiseksi yhtiömuodoltaan tietynlaisten yhtiöiden tilinpäätöksistä annetun neuvoston direktiivin 78/660/ETY muuttamisesta mikroyhteisöjen osalta (ETA:n kannalta merkityksellinen teksti) TAUSTA Ehdotus toimitettiin Euroopan parlamentille ja neuvostolle (asiakirja KOM(2009) 83 lopullinen – 2009/0035 COD): | 26.2.2009 | Euroopan talous- ja sosiaalikomitea antoi lausuntonsa: | 15.7.2009 | Päivä, jona Euroopan parlamentti on vahvistanut ensimmäisen käsittelyn kantansa: | 10.3.2010 | Päivä, jona muutettu ehdotus on toimitettu: | Ei sovelleta | Neuvoston kanta hyväksyttiin: | 12.9.2011 | KOMISSION EHDOTUKSEN TAVOITE Komission ehdotuksen taustalla on sääntelyn parantamista koskeva aloite. Ehdotuksella pyritään yksinkertaistamaan ja parantamaan nykyistä sääntelykehystä antamalla jäsenvaltioille mahdollisuus vapauttaa mikroyhteisöt neljännen yhtiöoikeusdirektiivin[1] vaatimuksista. Tavoitteena on vähentää mikroyhteisöjen EU:n tason kirjanpitovaatimuksista johtuvia tilinpäätösraportointia koskevia vaatimuksia, jotta voitaisiin - keventää hallinnollista taakkaa, ja - saattaa mikroyhteisöjen raportointivaatimukset vastaamaan tilinpäätöstietojen käyttäjien ja laatijoiden todellisia tarpeita. NEUVOSTON KANTAA KOSKEVAT HUOMAUTUKSET 3.1 Yleiset huomautukset Tätä sääntelyn parantamisen ensisijaisiin tavoitteisiin kuuluvaa nopeutettua muutosta ehdotettiin helmikuussa 2009, jotta saataisiin aikaan merkittävä yksinkertaistaminen lyhyellä aikavälillä. Komissiolle esitettiin joulukuussa 2008 pyyntö jatkaa tilinpäätösten yksinkertaistamista, mistä syystä Euroopan parlamentti kannatti ehdotusta maaliskuussa 2010 annetussa lainsäädännöllisessä päätöslauselmassaan. Parlamentti kuitenkin sopi muun muassa muutoksesta, jonka mukaan yhtiöt olisi EU:n lainsäädännössä edelleen velvoitettava pitämään kirjanpitoa, josta näkyy yhtiön liiketoimet ja taloudellinen tilanne. Neuvosto kannatti pääsääntöisesti komission pyrkimystä mikroyhteisöjä koskevan nykyisen lainsäädännön yksinkertaistamiseen. Neuvoston enemmistö kannatti komission ehdotusta, mutta asian etenemisen estävä vähemmistö oli sitä mieltä, ettei komission ehdotus ollut täysin riittävä asetettujen tavoitteiden saavuttamiseksi. Neuvoston kanta on kompromissi näiden kahden näkemyksen välillä. Erityisesti mikroyhteisöt velvoitetaan EU:ssa edelleen tekemään tilinpäätös. 3.2 Euroopan parlamentin tekemistä muutoksista johtuvat jatkotoimet 1. Muutos, jonka mukaan mikroyhteisöjen edellytetään edelleen pitävän kirjanpitoa, josta näkyy yhtiön liiketoimet ja taloudellinen tilanne: muutos on pääosin säilytetty neuvoston kannan johdanto-osan 5 kappaleessa (viimeinen virke). 2. Erilaiset muutokset, joilla korostetaan sitä, että jäsenvaltioiden olisi voitava vapaasti valita, vapauttavatko ne mikroyhteisöt kirjanpitovelvoitteesta vaiko eivät, ottaen erityisesti huomioon kansallisen tason tilanne direktiivin mukaiset raja-arvot ylittävien yhtiöiden lukumäärän suhteen: muutokset on pääosin säilytetty neuvoston kannan johdanto-osan 6 ja 7 kappaleessa ja 2 artiklassa. 3.3 Neuvoston kannasta johtuvat uudet toimenpiteet Komission ehdotuksen mukaan EU:n rajavastuuyhtiöiden tilinpäätöksistä annettua direktiiviä 78/660/ETY olisi muutettu seuraavasti: 3. luodaan uusi mikroyhteisöjen luokka, johon kuuluvat yhtiöt, joiden taseen mukaan kaksi seuraavista kolmesta raja-arvosta ei ylity tilinpäätöspäivänä: 4. taseen loppusumma: 500 000 euroa 5. nettoliikevaihto: 1 000 000 euroa 6. työntekijöitä tilikautena keskimäärin: 10. 7. Jäsenvaltioilla olisi mahdollisuus vapauttaa lainkäyttövaltaansa kuuluvat mikroyhteisöt direktiivin 78/660/ETY mukaisista velvoitteista. Neuvoston kannassa kannatettiin erillistä mikroyhteisöjen yritysluokkaa, mutta siinä ehdotettiin taseen loppusumman raja-arvoksi 250 000 euroa ja nettoliikevaihdon raja-arvoksi 500 000 euroa. Komissio arvioi, että tällaisen raja-arvojen alentamisen myötä neuvoston kantaan sisältyvien yksinkertaistamistoimenpiteiden kohteena olevia yhtiöitä olisi 15 prosenttia vähemmän kuin komission ehdotuksessa. Neuvoston ehdotuksen mukaan jäsenvaltioille ei olisi annettava mahdollisuutta säätää mikroyhteisöjen suoranaisesta vapauttamisesta EU:n tilinpäätösvaatimuksista, vaan siinä ehdotetaan joitakin yksinkertaistuksia, joita jäsenvaltiot voisivat ottaa käyttöön. Näihin kuuluvat seuraavat: - mahdollisuus vähentää tilinpäätöksessä esitettävien tietojen määrää taseen ja tuloslaskelman yksinkertaistettujen mallien mukaan. Tämän lisäksi jäsenvaltio voi päättää, ettei vuoden lopun siirtyvien erien ja tiettyihin menoihin liittyvien ennakkomaksujen laskemisvelvoite koske mikroyhteisöjä; - mahdollisuus vähentää huomattavasti tilinpäätöksissä yleensä liitteinä olevia tietoja, jotka voitaisiin sen sijaan esittää taseen lopussa; - mahdollisuus vapauttaa mikroyhteisöt tilinpäätösten julkistamisvelvoitteesta edellyttäen, että tilinpäätökset toimitetaan toimivaltaiselle viranomaiselle, joka puolestaan kirjaa ainakin taseen kansalliseen rekisteriin. Mikroyhteisöjen tilinpäätöksiä koskevan varmuuden ja niiden välisen vertailtavuuden varmistamiseksi neuvosto ehdottaa myös, ettei käyvän arvon kirjaamista sallittaisi tässä yhtiöluokassa. Komission ehdotukseen verrattuna neuvoston kannan mukaan EU:n tasolla olisi kuitenkin edelleen sovellettava joitakin tilinpäätösvelvoitteita, muun muassa yleisiä arvostussääntöjä, pakollisia taseen ja tuloslaskelman malleja sekä avoimuuden vähimmäisvaatimuksia. PÄÄTELMÄT Neuvosto vahvisti ensimmäisen käsittelyn kantansa määräenemmistöllä. Vaikka siinä muutetaan komission ehdotusta huomattavasti erityisesti mikroyhteisöjen määritelmän osalta, siinä kuitenkin säilytetään komission ehdotuksen keskeinen asia eli annetaan jäsenvaltioille mahdollisuus vapauttaa mikroyhteisöt useista hallinnollista taakkaa aiheuttavista EU:n tason tilinpäätösvelvoitteista. Komissio ehdotti täydellisen vapauttamisen mahdollistamista, mutta neuvoston kannassa vapauttaminen rajataan ennalta määriteltyihin aloihin, jotka silti mahdollistavat yksinkertaistamisen lisäämisen. Komissio voi näin ollen hyväksyä neuvoston kannan. Ottaen huomioon Euroopan parlamentin lausunnon ensimmäisessä käsittelyssä komissio pyrkii helpottamaan toimielinten välisiä neuvotteluja molempia lainsäätäjiä tyydyttävän kompromissin löytämiseksi. [1] Direktiivi 78/660/ETY, annettu 25 päivänä heinäkuuta 1978, perustamissopimuksen 54 artiklan 3 kohdan g alakohdan nojalla, yhtiömuodoltaan tietynlaisten yhtiöiden tilinpäätöksistä (EYVL L 222, 14.8.1978, s. 11).